รฟท.น้อมรำลึกในพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัว นำรถจัดกิจกรรม 122 ปี เนื่องในโอกาสวันคล้ายวันสถาปนากิจการรถไฟ พร้อมยืนยันตั้งแต่ปีนี้รถไฟทางคู่จะเริ่มก่อสร้างแล้วเสร็จทยอยเปิดให้บริการ
นายไพรินทร์ ชูโชติถาวร รัฐมนตรีช่วยว่าการกระทรวงคมนาคม เป็นประธานงานวันคล้ายวันสถาปนากิจการรถไฟ ครบรอบ 122 ปี วันที่ 26 มีนาคม 2562 การรถไฟแห่งประเทศไทย หรือ รฟท. โดยนายวรวุฒิ มาลา รองผู้ว่าการกลุ่มธุรกิจการบริหารทรัพย์สิน รักษาการในตำแหน่งผู้ว่าการรถไฟแห่งประเทศไทย เปิดเผยเนื่องในโอกาสวันคล้ายวันสถาปนากิจการรถไฟ ครบรอบ 122 ปี การรถไฟแห่งประเทศไทย ว่า ตั้งแต่ปี 2562 เป็นต้นไป โครงการก่อสร้างรถไฟทางคู่ระยะแรก จะทยอยก่อสร้างแล้วเสร็จ ไปจนถึงปลายปี 2566 จะเพิ่มขึ้นเป็น 993 กิโลเมตร ส่งผลให้การรถไฟต้องปรับรูปแบบการให้บริการทั้งผู้โดยสารและขนส่งสินค้า ซึ่งหลังจากนี้จะมีขบวนรถไฟรุ่นใหม่มาให้บริการ จากรถไฟรุ่นปัจจุบันความเร็วสูดสุดที่ให้บริการ 120 กิโลเมตรต่อชั่วโมง แต่ภาพรวมทำความเร็วไปเพียง 60 กิโลเมตรต่อชั่วโมงเนื่องจากเป็นรถไฟทางเดี่ยว พร้อมมั่นใจว่าเมื่อรถไฟทางคู่แล้วเสร็จพี้อมขบวนรถรุ่นใหม่มาจะถือเป็นจุดเปลี่ยนครั้งใหญ่ในการให้บริการของการรถไฟ ขณะเดียวกันประมาณเดือนมกราคม ปี 2564 การรถไฟคาดว่าจะเปิดให้บริการรถไฟชานเมืองสายสีแดงระยะแรกเส้นทางบางซื่อ-รังสิต และบางซื่อ-ตลิ่งชัน จากนั้นจะทยอยขยายเส้นทางก่อสร้างตามมติคณะรัฐมนตรี โดยจะเปิดให้บริการพร้อมสถานีกลางบางซื่อทั้งนี้การรถไฟณ ได้จัดงานเพื่อน้อมรำลึกในพระมหากรุณาธิคุณของพระบาทสมเด็จพระจุลจอมเกล้าเจ้าอยู่หัว ที่พระองค์ทรงพระราชทานกิจการรถไฟให้แก่ปวงชนชาวไทย รวมทั้งการจัดกิจกรรมต่าง ๆ ณ สถานีรถไฟกรุงเทพ (หัวลำโพง) ได้แก่ การจัดเดินรถจักรไอน้ำเส้นทางประวัติศาสตร์กรุงเทพฯ – อยุธยา การจัดโครงการร่วมกับสมาคมส่งเสริมและพัฒนาการถ่ายภาพจัดโครงการถ่ายภาพกับหัวรถจักรไอน้ำและปริ้นท์ภาพฟรี บริเวณจุดปล่อยขบวนรถจักรไอน้ำให้กับนักท่องเที่ยวไว้เป็นที่ระลึก เพื่อส่งเสริมการถ่ายภาพให้ประชาชนทั่วไปได้เห็นความสวยงามของหัวรถจักรไอน้ำที่ทรงคุณค่าทางประวัตติศาสตร์ของไทย รวมทั้งการจัดแสดงนิทรรศการครบรอบ 122 ปี ของการรถไฟแห่งประเทศไทย โดยถ่ายทอดผ่านพยัญชนะอักษรไทย ก - ฮ ทั้ง 44 ตัว